CELEX: 
Language: et
Date: 2017-12-20 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2017/2358 ja delegeeritud määrust (EL) 2017/2359 nende kohaldamise alguskuupäeva osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               20. jaanuari 2016. aasta direktiiv (EL) 2016/97, mis käsitleb kindlustustoodete turustamist (edaspidi „kindlustustoodete turustamise direktiiv“), on asendanud 9. detsembri 2002. aasta direktiivi 2002/92/EÜ kindlustusvahenduse kohta. Sellega nähakse ette ajakohastatud ühtne õigusraamistik, mis sisaldab kindlustus- ja edasikindlustustoodete, sealhulgas kindlustuspõhiste investeerimistoodete turustamist reguleerivaid eeskirju.
            
            
               Komisjonile kindlustustoodete turustamise direktiivi artiklitega 25, 28, 29 ja 30 antud volituste alusel võttis komisjon 21. septembril 2017 vastu kaks delegeeritud määrust, millega täiendatakse kindlustustoodete turustamise direktiivi seoses toodete järelevalve ja juhtimise nõuetega, mida kohaldatakse kindlustusandjate ja kindlustustoodete turustajate suhtes, ning seoses kindlustuspõhiste investeerimistoodete turustamise suhtes kohaldatavate teabenõuetega ja äritegevuse eeskirjadega.
            
            
               Kõnealuste delegeeritud määruste sätteid tuleb kohaldama hakata samal ajal kui õigus- ja haldusnorme, mis on vajalikud kindlustustoodete turustamise direktiivi sätete järgimiseks. Tulenevalt uuest kohaldamise alguskuupäevast tuleb vastavalt ettepanekule, mille komisjon tegi oma ettepanekus COM(2017)792, muuta kahe nimetatud delegeeritud määruse kohaldamise alguskuupäeva.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesoleva delegeeritud määrusega kavandatud muudatused ei ole laadilt olulised ja nende eesmärk on viia kahe muudetud delegeeritud määruse kohaldamise alguskuupäev kooskõlla kindlustustoodete turustamise direktiivi uue kohaldamise alguskuupäevaga.
            
            
               Euroopa Parlamendi ja mitme liikmesriigi taotlusel on komisjon teinud ettepaneku muuta kindlustustoodete turustamise direktiivi kohaldamise alguskuupäeva selliselt, et asjaomastele turuosalistele jääks rohkem aega ühekorraga nii delegeeritud määruste kui ka kindlustustoodete turustamise direktiivi sätete täitmiseks vajalike tehniliste ja korralduslike muudatuste tegemiseks, ehkki komisjoni arvamuse kohaselt on sektorile juba antud märkimisväärselt palju aega kohanemiseks.
            
            
               Euroopa Parlament ja mitu liikmesriiki leiavad, et kohaldamise edasilükkamine võimaldab kindlustussektoril (mis hõlmab väikeettevõtjaid, nagu kindlustustooteid turustavad üheinimesefirmad, ja väikekindlustust) olla kaht delegeeritud määrust ja asjaomaseid siseriiklikke ülevõtmismeetmeid täielikult tundes paremini valmis selleks, et kindlustustoodete turustamise direktiivi korrektselt ja tulemuslikult rakendada, tagades õiguskindluse kõigile adressaatidele.
            
            
               Et muudatused ei ole laadilt olulised ja et valitses tungiv vajadus tagada õiguskindlus, ei konsulteeritud enne õigusakti vastuvõtmist EIOPA ja asjaomaste sidusrühmadega.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Mõlemas delegeeritud määruses on kavandatud ainult üks muudatus, mis mõlema määruse puhul seisneb selles, et nende kohaldamise alguskuupäev viiakse kooskõlla direktiivi (EL) 2016/97 muudetud kohaldamise alguskuupäevaga.
            
            
            
               KOMISJONI DELEGEERITUD MÄÄRUS (EL) …/…,
            
            
               20.12.2017,
            
            
               millega muudetakse delegeeritud määrust (EL) 2017/2358 ja delegeeritud määrust (EL) 2017/2359 nende kohaldamise alguskuupäeva osas
            
            
                (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 20. jaanuari 2016. aasta direktiivi (EL) 2016/97, mis käsitleb kindlustustoodete turustamist,
                  1
                eriti selle artikli 25 lõiget 2, artikli 28 lõiget 4, artikli 29 lõikeid 4 ja 5 ning artikli 30 lõiget 6,
            
            
               ning arvestades järgmist:
            
            
               (1)Direktiiviga (EL) 2016/97 ühtlustatakse kindlustus- ja edasikindlustustoodete turustamise siseriiklikud sätted ning antakse komisjonile volitused võtta vastu delegeeritud õigusakte, et määrata kindlaks kriteeriumid ja praktilised üksikasjad seoses äritegevuse eeskirjadega, mida kohaldatakse kindlustuspõhiste investeerimistoodete turustamise suhtes, ja seoses toodete järelevalve ja juhtimise nõuetega, mida kohaldatakse kindlustusandjate ja kindlustustoodete turustajate suhtes. Kõnealuste volituste alusel võttis komisjon 21. septembril 2017 vastu komisjoni delegeeritud määruse (EL) 2017/2358
                  2
                ja komisjoni delegeeritud määruse (EL) 2017/2359
                  3
               .
            
            
               (2)Selleks et pädevad asutused ja kindlustussektori ettevõtjad saaksid paremini kohaneda nõuetega, mis on sätestatud esimeses põhjenduses osutatud kahes delegeeritud määruses, tuleks kõnealuste delegeeritud määruste kohaldamise alguskuupäev viia vastavusse kuupäevaga, millest alates liikmesriigid peavad kohaldama direktiivi (EL) 2016/97 järgimiseks vajalikke meetmeid, nagu on sätestatud kõnealuse direktiivi artikli 42 lõikes 1,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Komisjoni delegeeritud määruse (EL) 2017/2358 muudatus
            
            
               Komisjoni delegeeritud määruse (EL) 2017/2358 artikli 13 teine lõik asendatakse järgmisega:
            
            
               „Seda kohaldatakse alates kuupäevast, millest alates liikmesriigid peavad kohaldama direktiivi (EL) 2016/97 artikli 42 lõike 1 esimeses lõigus osutatud meetmeid.“
            
            
               Artikkel 2
            
            
               Komisjoni delegeeritud määruse (EL) 2017/2359 muudatus
            
            
               Komisjoni delegeeritud määruse (EL) 2017/2359 artikli 20 teine lõik asendatakse järgmisega:
            
            
               „Seda kohaldatakse alates kuupäevast, millest alates liikmesriigid peavad kohaldama direktiivi (EL) 2016/97 artikli 42 lõike 1 esimeses lõigus osutatud meetmeid.“
            
            
               Artikkel 3
            
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 20.12.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 26, 2.2.2016, lk 19. 
               
               
                  
                     (2)
                  
                        Komisjoni 21. septembri 2017. aasta delegeeritud määrus (EL) 2017/2358, millega täiendatakse Euroopa Parlamendi ja nõukogu direktiivi (EL) 2016/97 seoses toodete järelevalve ja juhtimise nõuetega, mida kohaldatakse kindlustusandjate ja kindlustustoodete turustajate suhtes (ELT C 341, 20.12.2017, lk 1).
               
               
                  
                     (3)
                  
                        Komisjoni 21. septembri 2017. aasta delegeeritud määrus (EL) 2017/2359, millega täiendatakse Euroopa Parlamendi ja nõukogu direktiivi (EL) 2016/97 seoses kindlustuspõhiste investeerimistoodete turustamise suhtes kohaldatavate äritegevuse eeskirjadega (ELT C 341, 20.12.2017, lk 8).